แบงก์คึกคักสยายปีกบุกตลาดพม่า
ไทยพาณิชย์จับตลาดแรงงานต่างด้าว ร่วมมือธนาคารพม่ารับโอนเงินข้ามประเทศ ก่อนขยายบริการด้านอื่นเพิ่มรองรับเออีซี
3 ก.ค. 2555

ไทยพาณิชย์จับตลาดแรงงานต่างด้าว ร่วมมือธนาคารพม่ารับโอนเงินข้ามประเทศ ก่อนขยายบริการด้านอื่นเพิ่มรองรับเออีซี
นายมานพ เสงี่ยมบุตร ผู้ช่วยผู้จัดการใหญ่ สายธุรกิจต่างประเทศ ธนาคารไทยพาณิชย์ เปิดเผยว่า ธนาคารได้ลงนามในข้อตกลงความเข้าใจว่าด้วยความร่วมมือเชิงยุทธศาสตร์กับธนาคารคันบาวซา ซึ่งเป็นธนาคารพาณิชย์เอกชนอันดับ 1 ของพม่า
ทั้งนี้ ได้นำร่องเปิดให้บริการโอนเงินระหว่างประเทศผ่านธนาคารทั้งสองแห่ง เพื่ออำนวยความสะดวกให้กับแรงงานพม่าในไทย โดยเริ่มให้บริการแล้วตั้งแต่วันนี้
“การลงนามดังกล่าวถือเป็นการวางกรอบความร่วมมือระหว่างธนาคารทั้งสองแห่งในการขยายบริการสำหรับธุรกิจอื่นๆ ต่อไป ซึ่งเป็นส่วนหนึ่งของการรองรับการเป็นประชาคมเศรษฐกิจอาเซียน (เออีซี) ในปี 2558” นายมานพ กล่าว
นางกิตติยา โตธนะเกษม รองกรรมการผู้จัดการใหญ่อาวุโส สายงานบริหารการเงิน ธนาคารกรุงไทย เปิดเผยว่า ขณะนี้ธนาคารได้รับอนุญาตจากทางการพม่าให้เปิดสำนักงานผู้แทนที่กรุงย่างกุ้งแล้ว โดยคาดว่า จะสามารถเปิดดำเนินการได้ภายในไตรมาส 3 ของปีนี้ 
ธนาคารกรุงไทยยังมีแผนจะขยายสาขาในเวียดนาม รวมทั้งกลุ่มประเทศอาเซียนเพิ่มเติม เพื่อเสริมความพร้อมด้านเครือข่ายรองรับการเข้าสู่เออีซีใน 3 ปีข้างหน้า
ก่อนหน้านี้ ธนาคารกสิกรไทยได้เปิดให้บริการโอนเงินแรงงานไปสาธารณรัฐแห่งสหภาพเมียนมาร์ครั้งแรกในไทย ผ่านเครื่องเอทีเอ็มธนาคารกสิกรไทย ตั้งแต่วันที่ 1 ก.ค.นี้ สมัครได้ที่สาขาใน 11 จังหวัด ได้แก่ กรุงเทพมหานคร (กทม.) สมุทรปราการ สมุทรสาคร นนทบุรี ปทุมธานี เชียงใหม่ ชลบุรี ระยอง สุราษฎร์ธานี สงขลา และภูเก็ต